Her fjerner de den siste Lenin-statuen i Ulan Bator
I flere tiår ble Vladimir Lenin hyllet av mongolske skoleelever som «lærer Lenin». Statuen i Mongolias hovedstad Ulan Bator sto som et mektig symbol over Sovjetunionens rekkevidde. Men nå har borgermesteren i Ulan Bator fordømt kommunistlederen som en «drapsmann». Dermed måtte bronsestatuen vike plassen, til stor interesse fra folkemengden som hadde møtt opp for å bivåne hendelsen. Nå skal den 58 år gamle statuen auksjoneres bort. Budet vil starte på 400.000 tugrik, det vil si så vidt over 1600 norske kroner. Tusener av Lenin-statuer ble reist i den tidligere Sovjetunionen etter hans død i 1924. De fleste ble revet ned etter Sovjetunionens fall i 1991. Statuen i Ulan-Bator har hatt en lengre levetid fordi Lenin ble respektert av mange for å støtte Mongolia i kampen for uavhengighet fra Kina i 1921.
Den siste statuen av kommunistlederen Lenin skal nå auksjoneres bort for 1600 kroner.